KOMISIJOS SPRENDIMAS
2009 m. gruodžio 10 d.
iš dalies keičiantis Sprendimo 2007/65/EB priedo 2A priedėlio nuostatas dėl leidimo rangovų įmonių darbuotojams patekti į Komisijos pastatus
(2009/970/ES)
EUROPOS KOMISIJA,
atsižvelgdama į Europos Sąjungos sutartį ir į Sutartį dėl Europos Sąjungos veikimo, ypač į jos 249 straipsnio 1 dalį,
atsižvelgdama į Europos atominės energijos bendrijos steigimo sutartį, ypač į jos 131 straipsnį,
kadangi:
(1)
Komisijos pranešimu dėl naujosios patekimo į Komisijos pastatus kontrolės ir jų saugumo sistemos (dok. Nr. C(2007) 797) siekiama padidinti asmenų, informacijos, pastatų ir kito turto saugumą.
(2)
Įgyvendinant Bendro saugumo užtikrinimo projektą, visuose Komisijos pastatuose numatyta įdiegti automatines patekimo kontrolės sistemas, taikant šiuolaikiškas ir veiksmingas kontrolės technologijas.
(3)
Vienas iš pagrindinių šio projekto tikslų - racionalizuoti esamą leidimų sistemą ir sumažinti labai didelį dabar naudojamų leidimų modelių skaičių, taip pat supaprastinti leidimų ir įėjimo kortelių išdavimo skirtingų kategorijų Komisijos darbuotojams ir lankytojams procedūras.
(4)
Siekiant pradėti pirmąjį naujosios leidimų išdavimo sistemos taikymo etapą, visų pirma skirtą rangovų įmonių darbuotojams, reikėtų padaryti kelis grynai administracinius ir techninius 2006 m. gruodžio 15 d. Komisijos sprendimo 2007/65/EB, nustatančio Komisijos standartines saugumo priemones ir pavojaus lygius bei iš dalies keičiančio jos darbo tvarkos taisyklių nuostatas dėl operatyvinės krizių valdymo tvarkos (1), pakeitimus,
NUSPRENDĖ:
1 straipsnis
Sprendimo 2007/65/EB priedo 2A priedėlio 4.2 dalies b punktas pakeičiamas taip:
„b)
Įėjimo kortelės išduodamos visiems kitiems darbuotojams, kuriems būtina patekti į Komisijos pastatus, kad įvykdytų sutartinius įsipareigojimus Komisijos tarnyboms. Darbuotojų, su kuriais pasirašytos terminuotos sutartys, kortelių galiojimas neturi viršyti sutarčių termino, nebent tai leistų Komisijos saugumo direktoratas.
Įėjimo kortelės taip pat išduodamos rangovų įmonių darbuotojams, kuriems būtina patekti į Komisijos pastatus, kad įvykdytų savo sutartinius įsipareigojimus. Rangovų įmonių darbuotojams įėjimo kortelės išduodamos iki sutarties su Komisija pabaigos, jeigu atitinkami darbuotojai turi tapatybės dokumentą, galiojantį iki sutarties pabaigos. Jeigu ši sąlyga netenkinama, įėjimo kortelės išduodamos iki tapatybės dokumento galiojimo pabaigos dienos.
Jei Europos Parlamento narys pageidauja įeiti į Komisijos pastatą, jis budinčiam apsaugos darbuotojui gali pateikti Europos Parlamento išduotą leidimą įeiti, ir jam netaikomos pašaliniams lankytojams privalomos papildomos saugumo patikros.“
2 straipsnis
Šis sprendimas įsigalioja jo priėmimo dieną.
Jis skelbiamas Europos Sąjungos oficialiajame leidinyje.
Priimta Briuselyje 2009 m. gruodžio 10 d.